แบงก์แข่งระดมเงินฝากสั้นเอาใจลูกค้า
ธนาคารแข่งระดมเงินฝากสั้น ทหารไทย ออกฝากประจำ 3 เดือน ดอกเบี้ย 1.5% ต่อปี เกียรตินาคินฝาก 4 เดือน ดอกเบี้ย 2.4% ส่วนกรุงศรีฉีกตลาด ฝาก 25 เดือน ดอกเบี้ย 2.75%
4 ต.ค. 2553

ธนาคารแข่งระดมเงินฝากสั้น ทหารไทย ออกฝากประจำ 3 เดือน ดอกเบี้ย 1.5% ต่อปี เกียรตินาคินฝาก 4 เดือน ดอกเบี้ย 2.4% ส่วนกรุงศรีฉีกตลาด ฝาก 25 เดือน ดอกเบี้ย 2.75% 
นางกาญจนา  โรจวทัญญู ผู้ช่วยกรรมการผูจัดการใหญ่ สายงานส่งเสริมการตลาดลูกค้ารายย่อย ธนาคารทหารไทย กล่าวว่า ระบบธนาคารหันมาแข่งขันออกโครงการเงินฝากพิเศษระยะเวลาสั้นๆ เพื่อเอาใจลูกค้าที่ไม่ต้องการล็อกเงินยาว เพราะเชื่อว่าดอกเบี้ยในตลาดจะปรับขึ้นได้อีก 
ล่าสุด ได้ออกโครงการเงินฝากประจำ “ทีเอ็มบี ดอกเบี้ยด่วน” ประเภท 3 เดือน ดอกเบี้ย 1.5% ฝากขั้นต่ำ 1 หมื่นบาท โดยดอกเบี้ย 1.5% สำหรับฝาก 3 เดือน ถือเป็นอัตราที่สูงกว่าอัตราตลาดทั่วไป ที่อยู่ราวๆ 0.5-0.85% 
นอกจากนี้ พิเศษที่ลูกค้าสามารถถอนดอกเบี้ยทั้งก้อน หลังจากฝากเงินไปแล้ว 7 วัน นับจากวันที่ลูกค้าฝากเงินแต่ละครั้ง เพื่อนำไปใช้ได้เลย โดยดอกเบี้ยดังกล่าวจะโอนเข้าบัญชีออมทรัพย์ หรือกระแสรายวันของลูกค้าทันทีโดยอัตโนมัติ ตั้งเป้าหมายระดมเงินฝากเข้ามา 3 หมื่นล้านบาท 
ด้านธนาคารเกียรตินาคิน ออกเงินฝาก 4 เดือน ดอกเบี้ย 2.40% ต่อปี ฝากขั้นต่ำ 1 แสนบาท ถึง 2 ล้านบาท ขณะที่กรุงศรีอยุธยา ออกเงินฝากประจำ 25 เดือน ดอกเบี้ย 2.75% จ่ายดอกเบี้ยทุกเดือน ฝากขั้นต่ำ 5 หมื่นบาท  
รายงานข่าวแจ้งว่า ก่อนหน้านี้ ธนชาตและนครหลวงไทยออกเงินฝาก 5 เดือน ดอกเบี้ย 2% ต่อปี เปิดบัญชีขั้นต่ำ 1 หมื่นบาท จ่ายดอกเบี้ยทุกเดือน กรณีฝาก 3 เดือนขึ้นไปแต่ไม่ครบกำหนด ได้รับดอกเบี้ยตามระยะเวลาฝากจริงในอัตรา 0.5% ต่อปี และได้ออกตั๋วแลกเงิน 5 เดือน ดอกเบี้ย 2.1% ลงทุนขั้นต่ำ 1 แสนบาท จ่ายดอกเบี้ยตั้งแต่เดือนแรกที่ลงทุน จนครบทุกเดือน กรณีฝากตั้งแต่ 2 เดือนขึ้นไป แต่ไม่ครบกำหนด จะได้รับดอกเบี้ยระยะเวลาฝากจริง 0.5% ต่อปี 
สำหรับธนาคารกรุงเทพ ปรับเพิ่มเงินฝากประจำ 3 เดือน จาก 0.875% เป็น 1% ไปเมื่อ 1 ต.ค.ที่ผ่านมา พร้อมกับปรับฝากประจำ 6-36 เดือน ขึ้นอีก 0.125-0.25%